Opposisiepartye sê dit is bykans onmoontlik om hul verslag – wat aanbevelings moet doen oor die wenslikheid van ’n grondwetwysiging – voor die einde van die jaar te voltooi. Sou die verslag tot volgende jaar sloer en ’n gebrekkige proses boonop tot hofsake lei, is daar ’n wesenlike gevaar dat die komitee nie sy werksaamhede voltooi sal hê teen die tyd dat die parlement in Mei volgende jaar vir die verkiesing ontbind nie.
Opposisiepartye – veral die DA en Cope – sê talle voorleggings wat teen die wysiging van die Grondwet gekant is, word nie behoorlik weerspieël nie in ’n konsepweergawe van ’n verslag wat die afgelope week voor die komitee gedien het.
Die komitee het ook gevra dat parlementêre personeel self die skriftelike voorleggings verwerk en ’n verslag daaroor opstel, maar dis nie gedoen nie. Kommer heers ook dat daar nie meer genoeg tyd is om dit te doen voordat die parlement vir die einde van die jaar verdaag nie.
Komiteelede sê ook die skriftelike voorleggings wat in ’n kantoor in die parlement beskikbaar gestel is sodat parlementslede hulself van die inhoud kan vergewis, is nie volledig nie.
Josephine Mokwele, ’n EFF-lid in die komitee, het gesê die “wit lede” van die komitee probeer aanhoudend struikelblokke in die pad van die komitee lê om te keer dat die Grondwet gewysig word.